ΨΗΦΙΣΜΑ ΤΟΥ ΣΥΜΒΟΥΛΙΟΥ της 12ης Νοεμβρίου 1992 σχετικά με την προαγωγή μιας συνεργασίας πανευρωπαϊκής κλίμακας όσον αφορά την αριθμοδότηση των τηλεπικοινωνιακών υπηρεσιών (92/C 318/02)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πρόταση της Επιτροπής,

Εκτιμώντας:

1. ότι, με το ψήφισμα του Συμβουλίου της 30ής Ιουνίου 1988 σχετικά με την ανάπτυξη της κοινής αγοράς των υπηρεσιών και του εξοπλισμού στον τομέα των τηλεπικοινωνιών έως το 1992 (1), ζητείται η προώθηση της δημιουργίας υπηρεσιών πανευρωπαϊκής κλίμακας σύμφωνα με τις απαιτήσεις της αγοράς και τις κατάλληλες κοινωνικές ανάγκες-

2. ότι η οδηγία 90/388/ΕΟΚ της Επιτροπής της 28ης Ιουνίου 1990 σχετικά με τον ανταγωνισμό στις αγορές των τηλεπικοινωνιακών υπηρεσιών (2) προβλέπει την ανταγωνιστική παροχή τηλεπικοινωνιακών υπηρεσιών και υπηρεσιών βασιζομένων στα δημόσια τηλεπικοινωνιακά δίκτυα ή/και υπηρεσίες-

3. ότι η οδηγία 90/387/ΕΟΚ του Συμβουλίου της 28ης Ιουνίου 1990 για τη δημιουργία της εσωτερικής αγοράς στον τομέα των τηλεπικοινωνιακών υπηρεσιών μέσω της εφαρμογής της παροχής ανοικτού δικτύου (Open Network Provision - ONP) (3) τονίζει την ανάγκη ανοικτής και αποτελεσματικής πρόσβασης στο δημόσιο τηλεπικοινωνιακό δίκτυο και χρήσης του-

4. ότι οι αριθμοί αποτελούν το κλειδί για την πρόσβαση στις τηλεπικοινωνιακές υπηρεσίες και για τη χρήση τους και, μ' αυτήν την έννοια, αποτελούν βασικά στοιχεία για την παροχή τηλεπικοινωνιακών υπηρεσιών, καθώς και υπηρεσιών που βασίζονται σ' αυτές, ιδίως όσον αφορά την εισαγωγή νέων και ανταγωνιστικών υπηρεσιών- ότι, επιπλέον, η ευκολία χρήσης των βασιζόμενων στην τηλεφωνία υπηρεσιών εξαρτάται, σε μεγάλο βαθμό, από το πόσο οικείες και εύκολα κατανοητές είναι οι ρυθμίσεις οι σχετικές με την αριθμοδότηση και την επιλογή-

5. ότι οι μεταβολές αριθμοδότησης ενδέχεται να προκαλέσουν υψηλές δαπάνες και αναστάτωση στους φορείς παροχής τηλεπικοινωνιακών υπηρεσιών και τους χρήστες, ιδίως όταν απαιτείται αλλαγή υφιστάμενων αριθμών-

6. ότι ο ανταγωνισμός και οι καινοτομίες στην παροχή τηλεπικοινωνιακών υπηρεσιών θα συμβάλουν στην περαιτέρω αύξηση της ζήτησης αριθμών-

7. ότι ο σχεδιασμός των συστημάτων αριθμοδότησης βάσει των οποίων εκχωρούνται αριθμοί αποτελεί σημαντικό παράγοντα στο σχεδιασμό των δικτύων και εξοπλισμού που παρέχουν υπηρεσίες πανευρωπαϊκής κλίμακας και εξυπηρετούν περιοχές οι οποίες χρησιμοποιούν διαφορετικά συστήματα αριθμοδότησης, δεδομένου ότι οι πληροφορίες αριθμοδότησης χρησιμοποιούνται για την εκτέλεση ουσιαστικών λειτουργιών όπως η δρομολόγηση και η χρέωση-

8. ότι η διαχείριση των συστημάτων αριθμοδότησης στην Ευρώπη έχει αναληφθεί από τα επί μέρους κράτη μέλη-

9. ότι, συνεπώς, υπάρχει ανάγκη καλύτερης συνεργασίας στον τομέα της διαχείρισης των συστημάτων αριθμοδότησης σε ευρωπαϊκό επίπεδο προκειμένου να στηριχθεί η ανάπτυξη και η διεύρυνση των υπηρεσιών με εφαρμογές πανευρωπαϊκής κλίμακας-

10. ότι η διαχείριση των συστημάτων αριθμοδότησης πανευρωπαϊκής κλίμακας θα πρέπει να γίνεται σε πλαίσιο συνεργασίας πανευρωπαϊκής κλίμακας ούτως ώστε να λαμβάνονται έγκαιρα υπόψη οι γνώμες των εκπροσώπων των εθνικών αρχών που είναι αρμόδιες για τη διαχείριση του συστήματος αριθμοδότησης, των φορέων εκμετάλλευσης δικτύου, περιλαμβανομένης μιας ενδεδειγμένης συμμετοχής της ένωσης ευρωπαϊκών φορέων εκμετάλλευσης τηλεπικοινωνιακών δικτύων (ΕΤΝΟ), των φορέων παροχής υπηρεσιών, της βιομηχανίας και των χρήστων-

11. ότι το εν λόγω πλαίσιο συνεργασίας πρέπει να τηρεί την αρχή του διαχωρισμού μεταξύ ρυθμιστικών λειτουργιών και λειτουργιών εκμετάλλευσης που απαιτείται βάσει της οδηγίας 90/388/ΕΟΚ- ότι, συνεπώς, σύμφωνα με την αρχή αυτή, οι αποφάσεις σχετικά με την ανάπτυξη συστημάτων αριθμοδότησης και την εκχώρηση αριθμών πρέπει να αποτελούν αρμοδιότητα των εθνικών ρυθμιστικών αρχών-

12. ότι η διαχείριση των συστημάτων αριθμοδότησης πρέπει να είναι αντικειμενική, διαφανής και χωρίς διακρίσεις, ούτως ώστε να διασφαλίζεται η ισότιμη αντιμετώπιση των απαιτήσεων όσον αφορά τους αριθμούς διαφορετικών κατηγοριών φορέων παροχής υπηρεσιών και χρήστων-

13. ότι το εν λόγω πλαίσιο θα πρέπει να βασίζεται στην οργανωτική πείρα η οποία έχει αποκτηθεί μέσω των υφιστάμενων διαδικασιών συνεργασίας στις οποίες συμμετέχει η ευρωπαϊκή συνδιάσκεψη των διοικήσεων των ταχυδρομείων και των τηλεπικοινωνιών (CEPT)- ότι, από την άποψη αυτή, το εν λόγω πλαίσιο είναι δυνατόν να υλοποιηθεί με την ίδρυση ευρωπαϊκού γραφείου αριθμοδότησης (ΕΝΟ) και να βασιστεί σε ήδη υφιστάμενους μηχανισμούς ρυθμιστικού συντονισμού, ειδικότερα στην ευρωπαϊκή επιτροπή τηλεπικοινωνιακών ρυθμιστικών υποθέσεων (ECTRA)-

14. ότι η Επιτροπή των Ευρωπαϊκών Κοινοτήτων θα πρέπει να συμμετέχει καταλλήλως στο πλαίσιο αυτό-

15. ότι το εν λόγω πλαίσιο θα πρέπει να διευκολύνει τη μακροπρόθεσμη προσφορά αριθμών σε ευρωπαϊκό επίπεδο- ότι αυτό θα πρέπει να γίνει με γνώμονα την κατά τον αποτελεσματικότερο τρόπο χρησιμοποίηση της ζώνης αριθμοδότησης, και το μεγάλο χρονικό διάστημα που απαιτείται για τη σταδιακή κατάργηση ή αναπροσαρμογή των υφισταμένων χρήσεων και τις σημαντικές επενδύσεις που ενδέχεται να χρειαστούν για την πραγματοποίηση αυτών των αλλαγών στην αριθμοδότηση-

16. ότι το εν λόγω πλαίσιο μπορεί επίσης να διευκολύνει τη διαμόρφωση κοινών ευρωπαϊκών θέσεων σχετικά με την αριθμοδότηση σε παγκόσμιο επίπεδο, ιδίως όσον αφορά την σχετική εργασία της διεθνούς ένωσης τηλεπικοινωνιών (ITU)- ότι το ψήφισμα του Συμβουλίου της 30ής Ιουνίου 1988 θεωρεί επιθυμητό τον κοινοτικό συντονισμό στον τομέα των διεθνών τηλεπικοινωνιακών ζητημάτων που περιλαμβάνουν και την αριθμοδότηση-

17. ότι η δημιουργία ευρωπαϊκής ζώνης αριθμοδότησης ως μέσου για τη θέσπιση κοινών διακανονισμών αριθμοδότησης και επιλογής θα μπορούσε να προαγάγει τη λειτουργία της ενιαίας αγοράς με τη διευκόλυνση της παροχής υπηρεσιών πανευρωπαϊκής κλίμακας-

18. ότι μια τέτοια ζώνη ευρωπαϊκής αριθμοδότησης θα μπορούσε να δημιουργηθεί μέσω ενός αριθμού διαφόρων επιλογών-

19. ότι απαιτείται περαιτέρω εξέταση της ενδεχόμενης εφαρμογής κάθε δυνατότητας δημιουργίας ευρωπαϊκής ζώνης αριθμοδότησης στην οποία συμπεριλαμβάνεται η δρομολόγηση, η τιμολόγηση και τα θέματα γενικής πολιτικής, καθώς και πρακτικά ζητήματα σχετικά με τη διαχείριση της αριθμοδότησης, την ευελιξία και την αποτελεσματικότητα- ότι εξακολουθεί να απαιτείται η κατάλληλη διαβούλευση με τους φορείς διαχείρισης των δικτύων, τους φορείς παροχής υπηρεσιών και τους χρήστες-

20. ότι η δημιουργία ευρωπαϊκής ζώνης αριθμοδότησης θα πρέπει να αποτελέσει πρώτη προτεραιότητα για ένα πλαίσιο συνεργασίας-

21. ότι στο παρόν ψήφισμα προτείνεται η εκτέλεση λεπτομερών εργασιών σχετικά με αριθμοδότηση να αναληφθεί ενδεχομένως από τα κράτη μέλη στα πλαίσια του ΕΝΟ που θα μπορούσε να δημιουργηθεί και ότι, στο βαθμό που οι στόχοι των προτεινόμενων δράσεων δεν μπορούν να επιτευχθούν επαρκώς από τα επί μέρους κράτη μέλη για λόγους αποτελεσματικότητας αυτής της εργασίας, απαιτείται ενδεχομένως κατάλληλη κοινοτική δράση,

ΘΕΩΡΕΙ ΤΑ ΑΚΟΛΟΥΘΑ ΣΗΜΕΙΑ ΩΣ ΜΕΙΖΟΝΕΣ ΠΟΛΙΤΙΚΟΥΣ ΣΤΟΧΟΥΣ ΣΤΟΝ ΕΝ ΛΟΓΩ ΤΟΜΕΑ:

1. ενίσχυση της συνεργασίας, σε ευρωπαϊκό επίπεδο, των διακανονισμών αριθμοδότησης για τις υπηρεσίες με εφαρμογές ευρωπαϊκής κλίμακας, προκειμένου:

- να διασφαλιστεί η ικανοποίηση της μακροπρόθεσμης ζήτησης αριθμών για τις εν λόγω υπηρεσίες, σύμφωνα με τις ανάγκες της ευρωπαϊκής αγοράς και των διαφορετικών κατηγοριών χρήστων,

- να επιδιωχθεί θεμιτή, ισότιμη και έγκαιρη εκχώρηση αριθμών για την παροχή και χρήση παρόμοιων υπηρεσιών,

- να προαχθεί η πλέον αποτελεσματική χρήση του χώρου αριθμοδότησης λαμβάνοντας υπόψη εγκαίρως τις απαιτήσεις που έχουν οι χρήστες σχετικά με τις υπηρεσίες, σε συνάρτηση με τη βιομηχανική ανάπτυξη και τις αλλαγές στην αριθμοδότηση σε παγκόσμιο επίπεδο.

2. διευκόλυνση της διαμόρφωσης κοινών ευρωπαϊκών θέσεων όσον αφορά τις παγκόσμιες εξελίξεις στον τομέα της αριθμοδότησης, ειδικότερα σχετικά με την εργασία της ITU στον εν λόγω τομέα.

3. δημιουργία ευρωπαϊκής ζώνης αριθμοδότησης προκειμένου να διευκολυνθεί επίτευξη των στόχων της ευρωπαϊκής πολιτικής τηλεπικοινωνιών, ιδίως:

- η προώθηση της ανάπτυξης εφαρμογών πανευρωπαϊκής κλίμακας σύμφωνα με τις απαιτήσεις της αγοράς και τις κατάλληλες κοινωνικές ανάγκες,

- η ανοικτή και αποτελεσματική πρόσβαση και χρήση των δικτύων και των υπηρεσιών των δημόσιων τηλεπικοινωνιών.

4. προκειμένου να διευκολυνθεί η επίτευξη των εν λόγω στόχων, ενθάρρυνση της ανάπτυξης ενός πανευρωπαϊκής κλίμακας πλαισίου συνεργασίας ως προς την αριθμοδότηση, μεταξύ των εκπροσώπων των εθνικών αρχών που είναι αρμόδιες για τη διαχείριση των συστημάτων αριθμοδότησης, των φορέων εκμετάλλευσης δικτύου, των φορέων παροχής υπηρεσιών, της βιομηχανίας και των χρήστων. Για το σκοπό αυτό, πρέπει να αξιοποιηθεί η οργανωτική πείρα των ήδη υφιστάμενων μηχανισμών συντονισμού που έχει θεσπίσει η CEPT- ιδίως ο μηχανισμός για τους διακανονισμούς των ραδιοσυχνοτήτων μπορεί να αποτελέσει, όπου χρειάζεται, το κατάλληλο μοντέλο όπου θα βασιστούν οι διακανονισμοί αριθμοδότησης οι οποίοι, ενδεχομένως, να περιλάβουν την ίδρυση του ΕΓΑ. Το πλαίσιο αυτό θα πρέπει:

- να είναι αποδέκτης των γνωμών οποιουδήποτε εκπροσώπου των κατηγοριών που έχουν αναφερθεί ανωτέρω,

- να παρέχει χώρο για κοινές μελέτες σχετικά με την ανάπτυξη ευρωπαϊκών συστημάτων αριθμοδότησης με τον τρόπο που θα είναι ο καταλληλότερος για τις υφιστάμενες και μελλοντικές υπηρεσίες, λαμβάνοντας επαρκώς υπόψη την ποικιλία στην αγορά και στους τεχνολογικούς παράγοντες που επηρεάζουν την ανάπτυξη των υπηρεσιών και των προϊόντων,

- να διαθέτει τους αναγκαίους πόρους προκειμένου να αναλύονται οι μακροπρόθεσμες επιπτώσεις που θα έχουν στην αγορά και στην τεχνολογία οι συστάσεις σχετικά με την αριθμοδότηση σε ευρωπαϊκό επίπεδο,

ΚΑΛΕΙ ΤΑ ΚΡΑΤΗ ΜΕΛΗ:

5. να συντονίσουν τις ενέργειές τους στους κόλπους της CEPT για να προωθήσουν, σύμφωνα με την κοινοτική νομοθεσία και ειδικότερα σύμφωνα με τους κανόνες περί ανταγωνισμού της συνθήκης, την ανάπτυξη και εφαρμογή ενός πανευρωπαϊκής κλίμακας πλαισίου συνεργασίας σχετικά με την αριθμοδότηση, το οποίο θα επιτρέπει να λαμβάνονται υπόψη οι γνώμες όλων των ενδιαφερομένων μερών και να συμμετέχει κατά περίπτωση η Επιτροπή. Στο πλαίσιο αυτό θα μπορούσε να συμπεριληφθεί η ίδρυση του ΕΓΑ, βάσει κατάλληλου καταστατικού, για το οποίο θα πρέπει να διατεθούν οι αναγκαίοι πόροι προκειμένου να διασφαλίζει την αποτελεσματικότητα και την ικανότητα να ανταποκρίνεται γρήγορα στις αλλαγές της ζήτησης και χρήσης των αριθμών. Τα εντός του πλαισίου αυτού επιτελούμενα καθήκοντα θα πρέπει να συμπεριλαμβάνουν τα ακόλουθα:

- ανάληψη μελετών για τη στήριξη της μακροπρόθεσμης ανάπτυξης των ευρωπαϊκών συστημάτων αριθμοδότησης και τεχνικών δυνατοτήτων όπως η δυνατότητα μεταφοράς των αριθμών, λαμβανομένων υπόψη των αναγκών της αγοράς, των αναγκών διαφορετικών κατηγοριών χρήστων και παγκόσμιων απαιτήσεων και υποβολή κατά περίπτωση, συστάσεων στις ρυθμιστικές αρχές και στην Κοινότητα,

- πραγματοποίηση διερεύνησης προκειμένου να ενισχυθούν οι εξελίξεις στις πρακτικές διαχείρισης και εκχώρησης αριθμών και υποβολή συστάσεων προς τις ρυθμιστικές αρχές και στην Κοινότητα,

- ανάληψη μελετών κατά την προετοιμασία κοινών θέσεων στο χώρο της ITU το σχετικό με την αριθμοδότηση, προκειμένου να διευκολυνθεί η επίτευξη κοινών θέσεων σε παγκόσμιο επίπεδο,

- σύνδεση με τους οργανισμούς οι οποίοι είναι αρμόδιοι για τη διαχείριση των συστημάτων αριθμοδότησης, ιδίως σε εθνικό επίπεδο, και με τις αρχές οι οποίες είναι επιφορτισμένες με την καταχώρηση των ονομάτων, αριθμών και διευθύνσεων, ειδικότερα όσον αφορά τη συνεχιζόμενη ανάπτυξη των ευρωπαϊκών υπηρεσιών καταλόγου,

- συνεργασία και διάλογο με το ευρωπαϊκό ινστιτούτο τυποποίησης στον τομέα των τηλεπικοινωνιών (ETSI) και άλλους οργανισμούς τυποποίησης, προκειμένου να ληφθεί πλήρως υπόψη η σχέση ανάμεσα στην κατάρτιση των προτύπων και τη διαχείριση της αριθμοδότησης

και, ως καθήκον εξαιρετικής προτεραιότητας,

- διερεύνηση του κατά πόσον είναι σκόπιμη η εισαγωγή ευρωπαϊκού τηλεφωνικού κωδικού ζώνης προς χρήση εκ παραλλήλου προς τους υφιστάμενους εθνικούς τηλεφωνικούς κωδικούς των κρατών μελών ως μηχανισμού που θα βοηθήσει στη δημιουργία ευρωπαϊκής ζώνης αριθμοδότησης και, εφόσον αποδειχθεί η σκοπιμότητα αυτή, σχετική διερεύνηση για την επιλογή ενός τέτοιου κωδικού, με προετοιμασία συντονισμένης πρότασης προς την ITU για τη θέσπισή του,

- ολοκλήρωση, όχι αργότερα από την 1η Οκτωβρίου 1993, μελετών για τη δημιουργία ευρωπαϊκής ζώνης αριθμοδότησης και, κατά το 1994, υποβολή προτάσεων οποιωνδήποτε εφικτών λύσεων οι οποίες προκύπτουν από τις μελέτες αυτές,

- ανάπτυξη συντονισμένων διαδικασιών για τη διαχείριση και εκχώρηση τηλεφωνικών αριθμών που προκύπτουν από την ευρωπαϊκή ζώνη αριθμοδότησης ειδικότερα όσον αφορά την παροχή υπηρεσιών πανευρωπαϊκής κλίμακας που περιλαμβάνονται στο παράρτημα,

ΚΑΛΕΙ ΤΗΝ ΕΠΙΤΡΟΠΗ:

6. εφόσον μια διερεύνηση στα πλαίσια της ευρωπαϊκής συνεργασίας αποδείξει ότι η εισαγωγή ευρωπαϊκού κωδικού ζώνης είναι εφικτή και δικαιολογημένη, να διευκολύνει, όπου απαιτείται, τη συντονισμένη εισαγωγή του στην Κοινότητα,

7. ανάλογα με το αποτέλεσμα της εν λόγω διερεύνησης, να διευκολύνει να εισαχθούν σύντομα υπηρεσίες πανευρωπαϊκής κλίμακας που θα αριθμοδοτούνται από την ευρωπαϊκή τηλεφωνική ζώνη αριθμοδότησης.

(1) ΕΕ αριθ. C 257 της 30. 11. 1988, σ. 1.

(2) ΕΕ αριθ. L 192 της 24. 7. 1990, σ. 10.

(3) ΕΕ αριθ. L 192 της 24. 7. 1990, σ. 1.

ΠΑΡΑΡΤΗΜΑ

Πανευρωπαϊκές υπηρεσίες οι οποίες ενδέχεται να καθιερωθούν βάσει του σημείου 5 πρώτη περίπτωση - Ευρωπαϊκής κλίμακας συνδρομητικοί τηλεφωνικοί αριθμοί

- Υπηρεσία ευέλικτης δρομολόγησης

- η οποία θα παρέχει τη δυνατότητα της ευέλικτης δρομολόγησης κλήσεων σε διαφορετικά σημεία προορισμού π.χ. βάσει της χώρας απ' όπου προέρχεται η κλήση, της ώρας της ημέρας κ.λπ.

- Ευρωπαϊκής κλίμακας υπηρεσία ατελούς τηλεφωνίας (πράσινος αριθμός)

- η οποία θα χρησιμοποιεί, ιδίως, την ευέλικτη δρομολόγηση

- Ευρωπαϊκής κλίμακας υπηρεσία χρέωσης τύπου τηλεφωνικού θαλάμου

- που θα προβλέπει τη δυνατότητα των ιδιωτικών φορέων εκμετάλλευσης υπηρεσιών να επιλέγουν το τέλος χρέωσης συνδιάλεξης, έως ένα ανώτατο όριο καθορισμένο από την εθνική ρυθμιστική αρχή

- Ευρωπαϊκής κλίμακας υπηρεσία κλήσεων κοινής δαπάνης

- Ευρωπαϊκής κλίμακας κινητές υπηρεσίες